CELEX: 32013R1174
Language: ro
Date: 2013-11-20 00:00:00
Title: Regulamentul (UE) nr. 1174/2013 al Comisiei din 20 noiembrie 2013 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardele Internaționale de Raportare Financiară 10 și 12 și Standardul Internațional de Contabilitate 27  Text cu relevanță pentru SEE

21.11.2013   
            
            
               RO
            
            
               Jurnalul Oficial al Uniunii Europene
            
            
               L 312/1
            
         
      REGULAMENTUL (UE) NR. 1174/2013 AL COMISIEI
   
   din 20 noiembrie 2013
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardele Internaționale de Raportare Financiară 10 și 12 și Standardul Internațional de Contabilitate 27
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 al Comisiei (2) au fost adoptate anumite standarde internaționale și interpretări existente la 15 octombrie 2008.
            
         
               (2)
            
            
               În octombrie 2012, Comitetul pentru Standarde Internaționale de Contabilitate (IASB) a publicat amendamente ale Standardului Internațional de Raportare Financiară (IFRS) 10 Situații financiare consolidate, IFRS 12 Prezentarea informațiilor privind interesele în alte entități și Standardul Internațional de Contabilitate (IAS) 27 Situații financiare individuale. IFRS 10 a fost modificat pentru a reflecta mai bine modelul de afaceri al entității de investiții. Conform acestuia, entitățile de investiții trebuie mai degrabă să își evalueze filialele la valoarea justă prin contul de profit sau pierdere decât să le consolideze. IFRS 12 a fost modificat pentru a se solicita prezentarea de informații specifice cu privire la astfel de filiale ale unor entități de investiții. Amendamentele la IAS 27 au înlăturat, de asemenea, opțiunea pentru entitățile de investiții de a evalua investițiile în anumite filiale la cost sau la valoarea justă în propriile situații financiare individuale. Amendamentele la IFRS 10, IFRS 12 și IAS 27 implică, în consecință, amendamente la IFRS 1, IFRS 3, IFRS 7, IAS 7, IAS 12, IAS 24, IAS 32, IAS 34 și IAS 39 pentru a asigura coerența dintre standardele internaționale de contabilitate.
            
         
               (3)
            
            
               Amendamentele la IFRS 10 și IAS 27, precum și anumite amendamente aferente altor standarde conțin trimiteri la IFRS 9 Instrumente financiare care nu pot fi aplicate în prezent deoarece IFRS 9 nu a fost încă adoptat de către Uniune. Prin urmare, orice trimitere la IFRS 9, astfel cum se prevede în anexa la prezentul regulament, ar trebui interpretată ca o trimitere la IAS 39.
            
         
               (4)
            
            
               Consultarea cu grupul de experți tehnici ai Grupului consultativ european pentru raportări financiare confirmă faptul că amendamentele la IFRS 10, IFRS 12 și IAS 27 îndeplinesc criteriile tehnice pentru adoptare stabilite la articolul 3 alineatul (2) din Regulamentul (CE) nr. 1606/2002.
            
         
               (5)
            
            
               Prin urmare, Regulamentul (CE) nr. 1126/2008 ar trebui modificat în mod corespunzător.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului de reglementare în domeniul contabilității,
            
         ADOPTĂ PREZENTUL REGULAMENT:
   Articolul 1
   1.   Anexa la Regulamentul (CE) nr. 1126/2008 se modifică după cum urmează:
   
               (a)
            
            
               Standardul Internațional de Raportare Financiară (IFRS) 10 Situații financiare consolidate se modifică astfel cum se prevede în anexa la prezentul regulament;
            
         
               (b)
            
            
               IFRS 12 Prezentarea informațiilor privind interesele în alte entități se modifică astfel cum se prevede în anexa la prezentul regulament;
            
         
               (c)
            
            
               Standardul Internațional de Contabilitate (IAS) 27 Situații financiare individuale se modifică astfel cum se prevede în anexa la prezentul regulament;
            
         
               (d)
            
            
               IFRS 1 Adoptarea pentru prima dată a Standardelor Internaționale de Raportare Financiară, IFRS 3 Combinări de întreprinderi, IFRS 7 Instrumente financiare: informații de furnizat, IAS 7 Situațiile fluxurilor de trezorerie, IAS 12 Impozitul pe profit, IAS 24 Prezentarea informațiilor privind părțile afiliate, IAS 32 Instrumente financiare: prezentare, IAS 34 Raportare financiară interimară și IAS 39 Instrumente financiare: recunoaștere și evaluare se modifică în conformitate cu amendamentele la IFRS 10 prevăzute în anexa la prezentul regulament.
            
         2.   Orice trimitere la IFRS 9 Instrumente financiare în amendamentele menționate la alineatul (1) se interpretează ca o trimitere la IAS 39.
   Articolul 2
   Toate societățile aplică amendamentele menționate la articolul 1 alineatul (1) cel mai târziu de la data începerii primului lor exercițiu financiar care debutează la 1 ianuarie 2014 sau ulterior acestei date.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 noiembrie 2013.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      ANEXĂ
      
         STANDARDE INTERNAȚIONALE DE CONTABILITATE
      
      
                  
                     IFRS 10
                  
               
               
                  
                              
                                 IFRS 10
                              
                           
                           
                              
                                 Situații financiare consolidate
                              
                           
                        
            
                  
                     IFRS 12
                  
               
               
                  
                              
                                 IFRS 12
                              
                           
                           
                              
                                 Prezentarea informațiilor privind interesele în alte entități
                              
                           
                        
            
                  
                     IAS 27
                  
               
               
                  
                              
                                 IAS 27
                              
                           
                           
                              
                                 Situații financiare individuale
                              
                           
                        
            
         „Se permite reproducerea acestora în Spațiul Economic European. Toate drepturile existente sunt rezervate în afara SEE, cu excepția dreptului de reproducere a acestora în scopul uzului personal sau în alte scopuri legitime. Informații suplimentare pot fi obținute de la IASB, la adresa www.iasb.org”.
      
         Entități de investiții
      
      (Amendamente la IFRS 10, IFRS 12 și IAS 27)
      
         Amendamente la IFRS 10 Situații financiare consolidate
         
      
      Se modifică punctele 2 și 4.
      
                  2
               
               
                  Pentru a îndeplini obiectivul de la punctul 1, prezentul IFRS:
                  
                              (a)
                           
                           
                              …
                           
                        
                              (c)
                           
                           
                              stabilește modul de aplicare a principiului controlului pentru a identifica dacă un investitor controlează o entitate în care s-a investit și, prin urmare, trebuie să consolideze entitatea în care s-a investit;
                           
                        
                              (d)
                           
                           
                              stabilește dispozițiile contabile pentru întocmirea situațiilor financiare consolidate și
                           
                        
                              (e)
                           
                           
                              definește o entitate de investiții și stabilește o excepție la consolidarea unor filiale specifice ale unei entități de investiții.
                           
                        
            
                  3
               
               
                  …
               
            
                  4
               
               
                  O entitate care este societate-mamă trebuie să prezinte situații financiare consolidate. Prezentul IFRS se aplică tuturor entităților, cu excepția următoarelor situații:
                  
                              (a)
                           
                           
                              …
                           
                        
                              (c)
                           
                           
                              o entitate de investiții nu trebuie să prezinte situații financiare consolidate în cazul în care are obligația, în conformitate cu punctul 31 din prezentul IFRS, de a își evalua toate filialele la valoarea justă prin profit sau pierdere.
                           
                        
            După punctul 26, se adaugă titluri și punctele 27–33.
      A DETERMINA DACĂ O ENTITATE ESTE SAU NU ENTITATE DE INVESTIȚII
      
                  
                     27
                  
               
               
                  O societate-mamă trebuie să stabilească dacă este o entitate de investiții. O entitate de investiții este o entitate care:
                  
                              
                                 (a)
                              
                           
                           
                              
                                 obține fonduri de la unul sau de la mai mulți investitori cu scopul de a furniza acestui (acestor) investitor(i) servicii de gestionare a investițiilor;
                              
                           
                        
                              
                                 (b)
                              
                           
                           
                              
                                 se angajează față de investitorul său (investitorii săi) că obiectul său de activitate este acela de a investi fonduri exclusiv pentru rentabilitate din creșterea valorii capitalului și/sau din veniturile din investiții și
                              
                           
                        
                              
                                 (c)
                              
                           
                           
                              
                                 măsoară și evaluează performanța cvasitotalității investițiilor sale pe baza valorii juste.
                              
                           
                        
                     Punctele B85A-B85M oferă îndrumările de aplicare aferente.
                  
               
            
                  28
               
               
                  Atunci când evaluează dacă îndeplinește definiția descrisă la punctul 27, o entitate trebuie să analizeze dacă prezintă următoarele caracteristici tipice ale unei entități de investiții:
                  
                              (a)
                           
                           
                              are mai multe investiții (a se vedea punctele B85O–B85P);
                           
                        
                              (b)
                           
                           
                              are mai mulți investitori (a se vedea punctele B85Q–B85S);
                           
                        
                              (c)
                           
                           
                              are investitori care nu sunt părți afiliate ale entității (a se vedea punctele B85T–B85U) și
                           
                        
                              (d)
                           
                           
                              deține participații sub formă de capitaluri proprii sau interese similare (a se vedea punctele B85V-B85W).
                           
                        Absența uneia din aceste caracteristici tipice nu împiedică neapărat o entitate să fie clasificată drept entitate de investiții. O entitate de investiții care nu are toate aceste caracteristici tipice furnizează informațiile suplimentare prevăzute la punctul 9A din IFRS 12 Prezentarea informațiilor privind interesele în alte entități.
               
            
                  29
               
               
                  În cazul în care datele și circumstanțele indică faptul că există modificări la unul sau la mai multe dintre cele trei elemente care alcătuiesc definiția unei entități de investiții, astfel cum sunt descrise la punctul 27, sau la caracteristicile tipice ale unei entități de investiții, astfel cum sunt descrise la punctul 28, o societate-mamă trebuie să reevalueze dacă este sau nu o entitate de investiții.
               
            
                  30
               
               
                  O societate-mamă care fie încetează să mai fie o entitate de investiții, fie devine o entitate de investiții trebuie să contabilizeze prospectiv modificarea statutului său de la data la care a avut loc schimbarea statutului (a se vedea punctele B100–B101).
               
            ENTITĂȚI DE INVESTIȚII: EXCEPȚIE DE LA CONSOLIDARE
      
                  
                     31
                  
               
               
                  Cu excepția celor descrise la punctul 32, o entitate de investiții nu trebuie să își consolideze filialele sau să aplice IFRS 3 atunci când obține controlul asupra unei alte entități. În schimb, o entitate de investiții trebuie să evalueze o investiție într-o filială la valoarea justă prin profit sau pierdere, în conformitate cu IFRS 9 (1).
               
            
                  32
               
               
                  Fără a aduce atingere cerințelor de la punctul 31, în cazul în care o entitate de investiții are o filială care furnizează servicii care au legătură cu activitățile de investiții ale entității de investiții (a se vedea punctele B85C–B85E), aceasta trebuie să consolideze acea filială în conformitate cu punctele 19–26 din prezentul IFRS și să aplice dispozițiile IFRS 3 pentru achiziționarea oricărei astfel de filiale.
               
            
                  33
               
               
                  O societate-mamă a unei entități de investiții trebuie să consolideze toate entitățile pe care le controlează, inclusiv pe cele care sunt controlate prin intermediul unei filiale a entității de investiții, cu excepția cazului în care însăși societatea-mamă este o entitate de investiții.
               
            În anexa A, se adaugă o nouă definiție.
      
                  grup
               
               
                  …
               
            
                  entitate de investiții
               
               
                  O entitate care:
                  
                              (a)
                           
                           
                              obține fonduri de la unul sau de la mai mulți investitori cu scopul de a furniza acestui (acestor) investitor(i) servicii de gestionare a investițiilor;
                           
                        
                              (b)
                           
                           
                              se angajează față de investitorul său (investitorii săi) că obiectul său de activitate este acela de a investi fonduri exclusiv pentru rentabilitate din creșterea valorii capitalului și/sau din veniturile din investiții și
                           
                        
                              (c)
                           
                           
                              măsoară și evaluează performanța cvasitotalității investițiilor sale pe baza valorii juste.
                           
                        
            În anexa B, se adaugă titluri și punctele B85A–B85W.
      A DETERMINA DACĂ O ENTITATE ESTE SAU NU ENTITATE DE INVESTIȚII
      
                  B85A
               
               
                  O entitate trebuie să ia în considerare toate faptele și circumstanțele, inclusiv obiectul de activitate și structura sa, atunci când evaluează dacă este o entitate de investiții. O entitate care prezintă cele trei elemente ale definiției unei entități de investiții prevăzute la punctul 27 este o entitate de investiții. Punctele B85B–B85M descriu mai detaliat elementele definiției.
               
            
         Obiectul de activitate
      
      
                  B85B
               
               
                  Definiția unei entități de investiții prevede ca obiectul de activitate al entității să fie investițiile efectuate exclusiv pentru creșterea valorii capitalului și/sau pentru venituri din investiții (cum ar fi dividende, dobânzi sau venituri din chirii). Documentele care precizează care sunt obiectivele în materie de investiții ale entității, cum ar fi prospectul de emisiune al entității, publicațiile distribuite de către entitate și alte documente corporative sau de parteneriat, vor servi, de regulă, drept indicații privind obiectul de activitate al entității de investiții. Dovezile suplimentare pot include modul în care entitatea se prezintă altor părți (cum ar fi investitori potențiali sau entități potențiale în care să investească); de exemplu, o entitate poate să își prezinte activitatea drept furnizarea de investiții pe termen mediu pentru creșterea valorii capitalului. În schimb, o entitate care se prezintă pe sine ca un investitor al cărui obiectiv este acela de a dezvolta, de a produce sau de a comercializa în comun produse împreună cu entități în care a investit are un obiect de activitate care este incompatibil cu cel al unei entități de investiții, deoarece entitatea va obține profit din activitățile de dezvoltare, de producție sau de comercializare, precum și din investițiile sale (a se vedea punctul B85I).
               
            
                  B85C
               
               
                  O entitate de investiții poate furniza servicii conexe investițiilor (de exemplu, servicii de consiliere în materie de investiții, de gestionare a investițiilor, de sprijin pentru investiții și servicii administrative), fie direct, fie prin intermediul unei filiale, către terți, precum și către investitorii săi, chiar și în cazul în care aceste activități sunt importante pentru entitate.
               
            
                  B85D
               
               
                  O entitate de investiții poate participa, de asemenea, la următoarele activități conexe investițiilor, fie direct, fie prin intermediul unei filiale, în cazul în care aceste activități se desfășoară pentru a maximiza rentabilitatea investiției (creșterea valorii capitalului sau venituri din investiții) de la entități în care s-a investit și nu reprezintă o activitate economică substanțială separată sau o sursă separată, importantă, de venit pentru entitatea de investiții:
                  
                              (a)
                           
                           
                              furnizarea de servicii de gestionare și de consiliere strategică unei entități în care s-a investit și
                           
                        
                              (b)
                           
                           
                              furnizarea de sprijin financiar unei entități în care s-a investit, cum ar fi un împrumut, un angajament de capital sau o garanție.
                           
                        
            
                  B85E
               
               
                  În cazul în care o entitate de investiții deține o filială care furnizează entității sau altor părți servicii sau activități conexe investițiilor, cum ar fi cele descrise la punctele B85C–B85D, aceasta trebuie să consolideze acea filială în conformitate cu punctul 32.
               
            
         Strategii de ieșire
      
      
                  B85F
               
               
                  Planurile de investiții ale unei entității furnizează, de asemenea, dovezi ale obiectului său de activitate. O entitate de investiții se distinge de alte entități în special prin faptul că o entitate de investiții nu intenționează să își păstreze investițiile pe o perioadă nedeterminată; aceasta le păstrează o perioadă limitată. Deoarece investițiile în capitaluri proprii și în active nefinanciare au potențialul de a fi păstrate o perioadă nedeterminată, o entitate de investiții trebuie să aibă o strategie de ieșire care prezintă modul în care entitatea intenționează să realizeze creșterea valorii capitalului din cvasitotalitatea investițiilor sale în capitaluri proprii și în active nefinanciare. O entitate de investiții trebuie, de asemenea, să aibă o strategie de ieșire pentru orice instrumente de datorie care au potențialul de a fi păstrate pe o perioadă nedeterminată, de exemplu instrumentele de datorie perpetue. Nu este necesar ca entitatea să prezinte strategii de ieșire specifice pentru fiecare investiție, dar trebuie să identifice diferite strategii potențiale pentru diferite tipuri sau portofolii de investiții, inclusiv un interval de timp realist pentru retragerea din investiții. Mecanismele de ieșire care sunt instituite numai pentru cazurile de neîndeplinire a obligațiilor, cum ar fi o încălcare a contractului sau neexecutarea acestuia, nu sunt considerate strategii de ieșire în scopul prezentei evaluări.
               
            
                  B85G
               
               
                  Strategiile de ieșire pot diferi în funcție de tipul de investiție. Pentru investițiile în titluri de capital ale unor societăți necotate, exemplele de strategii de ieșire includ o ofertă publică inițială, un plasament privat, o vânzare comercială a unei întreprinderi, distribuiri (către investitori) de participații în capitalurile proprii în entități în care s-a investit și vânzări de active (inclusiv vânzarea activelor unei entități în care s-a investit, urmată de o lichidare a entității în care s-a investit). Pentru investițiile în capitaluri proprii care sunt tranzacționate pe o piață publică, exemplele de strategii de ieșire includ vânzarea investiției în cadrul unui plasament privat sau pe o piață publică. Pentru investițiile imobiliare, un exemplu de strategie de ieșire constă în vânzarea bunurilor imobiliare prin agenți imobiliari sau pe piața liberă.
               
            
                  B85H
               
               
                  O entitate de investiții poate avea o investiție într-o altă entitate de investiții care este creată în legătură cu aceasta din rațiuni juridice, de reglementare, fiscale sau din rațiuni comerciale similare. În acest caz, nu este necesar ca entitatea de investiții care este investitor să aibă o strategie de ieșire pentru investiția respectivă, cu condiția ca entitatea în care entitatea de investiții a investit să aibă strategii adecvate de ieșire pentru investițiile sale.
               
            
         Randamentul investițiilor
      
      
                  B85I
               
               
                  O entitate nu investește exclusiv în scopul creșterii valorii capitalului și/sau al veniturilor din investiții, în cazul în care entitatea sau un alt membru al grupului care conține entitatea (adică grupul care este controlat de către societatea-mamă finală a entității de investiții) obține sau își propune să obțină alte beneficii rezultate din investițiile entității care nu sunt la dispoziția altor părți care nu au legătură cu entitatea în care s-a investit. Astfel de beneficii includ:
                  
                              (a)
                           
                           
                              achiziționarea, utilizarea, schimbul sau exploatarea proceselor, activelor sau tehnologiilor unei entități în care s-a investit. Aceasta ar include entitatea sau un alt membru al grupului având drepturi disproporționate sau exclusive de a achiziționa active, tehnologii, produse sau servicii ale oricărei entități în care s-a investit; de exemplu, prin deținerea unei opțiuni de a cumpăra un activ de la o entitate în care s-a investit, dacă dezvoltarea activului este considerată o reușită;
                           
                        
                              (b)
                           
                           
                              acorduri comune astfel cum sunt definite în IFRS 11 sau alte acorduri între entitate sau un alt membru al grupului și o entitate în care s-a investit, încheiate cu scopul de a dezvolta, produce, comercializa sau furniza produse sau servicii;
                           
                        
                              (c)
                           
                           
                              garanții financiare sau active oferite de o entitate în care s-a investit pentru a servi drept garanție pentru acorduri de împrumut ale entității sau ale unui alt membru al grupului (cu toate acestea, o entitate de investiții ar putea în continuare să utilizeze o investiție într-o entitate în care a investit drept garanție pentru orice împrumut pe care l-a contractat);
                           
                        
                              (d)
                           
                           
                              o opțiune deținută de o parte afiliată entității, de a cumpăra, de la entitatea respectivă sau de la un alt membru al grupului, o participație în capitalurile proprii într-o entitate în care s-a investit, care aparține entității;
                           
                        
                              (e)
                           
                           
                              cu excepția celor descrise la punctul B85J, tranzacțiile dintre entitate sau un alt membru al grupului și o entitate în care s-a investit, care:
                              
                                          (i)
                                       
                                       
                                          se desfășoară în condiții ce nu sunt disponibile entităților care nu sunt părți afiliate entității, unui alt membru al grupului sau entității în care s-a investit;
                                       
                                    
                                          (ii)
                                       
                                       
                                          nu sunt la valoarea justă sau
                                       
                                    
                                          (iii)
                                       
                                       
                                          reprezintă o parte substanțială a activității economice a entității în care s-a investit sau a entității, inclusiv activitățile economice ale altor entități ale grupului.
                                       
                                    
                        
            
                  B85J
               
               
                  O entitate de investiții poate avea o strategie de a investi în mai multe entități (în care s-a investit) din același sector de activitate, de pe aceeași piață sau din aceeași zonă geografică, pentru a profita de sinergiile care sporesc creșterea valorii capitalului și veniturile din investiții din partea respectivelor entități în care s-a investit. Fără a aduce atingere punctului B85I litera (e), o entitate nu își pierde dreptul de a fi clasificată drept entitate de investiții doar ca urmare a existenței unor schimburi comerciale reciproce între astfel de entități în care s-a investit.
               
            
         Evaluarea la valoarea justă
      
      
                  B85K
               
               
                  Un element esențial al definiției unei entități de investiții este că aceasta măsoară și evaluează performanța cvasitotalității investițiilor sale pe baza valorii juste, deoarece prin utilizarea valorii juste se obțin informații mai relevante decât, de exemplu, prin consolidarea filialelor sale sau prin utilizarea metodei punerii în echivalență pentru interesele sale în entități asociate sau în asocieri în participație. Pentru a demonstra că îndeplinește acest element al definiției, o entitate de investiții:
                  
                              (a)
                           
                           
                              furnizează investitorilor informații privind valoarea justă și măsoară cvasitotalitatea investițiilor sale la valoarea justă în situațiile sale financiare, ori de câte ori valoarea justă este necesară sau permisă în conformitate cu IFRS-urile și
                           
                        
                              (b)
                           
                           
                              comunică pe plan intern informații privind valoarea justă personalului-cheie din conducerea entității (așa cum este definit în IAS 24), care utilizează valoarea justă drept atribut de măsurare primară pentru a evalua performanța cvasitotalității investițiilor sale și pentru a lua decizii privind investițiile.
                           
                        
            
                  B85L
               
               
                  Pentru a îndeplini cerința de la punctul B85K litera (a), o entitate de investiții:
                  
                              (a)
                           
                           
                              alege să contabilizeze orice investiție imobiliară utilizând modelul bazat pe valoarea justă din IAS 40 Investiții imobiliare;
                           
                        
                              (b)
                           
                           
                              alege scutirea de la aplicarea metodei punerii în echivalență din IAS 28 pentru investițiile sale în entități asociate și în asocieri în participație și
                           
                        
                              (c)
                           
                           
                              își evaluează activele financiare la valoarea justă folosind dispozițiile IFRS 9.
                           
                        
            
                  B85M
               
               
                  O entitate de investiții poate avea unele active care nu implică investiții, cum ar fi un imobil care îi servește drept sediu social și echipamentele aferente, și poate avea, de asemenea, datorii financiare. Elementul privind evaluarea valorii juste din definiția unei entități de investiții de la punctul 27 litera (c) se aplică investițiilor unei entități de investiții. În consecință, o entitate de investiții nu trebuie să își evalueze la valoarea justă activele care nu implică investiții și datoriile.
               
            
         Caracteristici tipice ale unei entități de investiții
      
      
                  B85N
               
               
                  Pentru a stabili dacă o entitate corespunde definiției unei entități de investiții, aceasta trebuie să analizeze dacă prezintă caracteristicile tipice ale unei entități de investiții (a se vedea punctul 28). Absența uneia sau a mai multora dintre aceste caracteristici tipice nu împiedică neapărat o entitate să fie clasificată drept entitate de investiții, însă indică faptul că este necesar un raționament suplimentar pentru a determina dacă entitatea este o entitate de investiții.
               
            
         Mai mult de o investiție
      
      
                  B85O
               
               
                  O entitate de investiții, de regulă, are mai multe investiții pentru a-și diversifica riscurile și a-și maximiza veniturile. O entitate poate deține un portofoliu de investiții în mod direct sau indirect, de exemplu prin deținerea unei singure investiții într-o altă entitate de investiții care deține la rândul său mai multe investiții.
               
            
                  B85P
               
               
                  Pot exista situații în care entitatea deține o singură investiție. Cu toate acestea, deținerea unei singure investiții nu împiedică neapărat o entitate să corespundă definiției unei entități de investiții. De exemplu, o entitate de investiții poate deține doar o singură investiție atunci când entitatea:
                  
                              (a)
                           
                           
                              este în perioada de începere a activității și nu a identificat încă investiții adecvate și, prin urmare, nu și-a executat încă planul de investiții pentru a dobândi mai multe investiții;
                           
                        
                              (b)
                           
                           
                              nu a realizat încă alte investiții pentru a le înlocui pe cele la care a renunțat;
                           
                        
                              (c)
                           
                           
                              este înființată pentru a pune în comun fondurile a mai mulți investitori în vederea unei investiții unice, atunci când investiția respectivă nu poate fi obținută de investitori individuali (de exemplu, atunci când investiția minimă impusă este prea mare pentru un investitor individual) sau
                           
                        
                              (d)
                           
                           
                              este în curs de lichidare.
                           
                        
            
         Mai mult de un investitor
      
      
                  B85Q
               
               
                  De obicei, o entitate de investiții ar avea mai mulți investitori care își pun în comun fondurile pentru a avea acces la servicii de gestionare a investițiilor și la oportunități de investiții la care s-ar putea să nu aibă acces în mod individual. Faptul de a avea mai mulți investitori ar reduce probabilitatea ca entitatea sau ceilalți membri ai grupului care conține entitatea să obțină alte beneficii decât creșterea valorii capitalului sau veniturile din investiții (a se vedea punctul B85I).
               
            
                  B85R
               
               
                  În mod alternativ, o entitate de investiții poate fi formată dintr-un singur investitor sau pentru un singur investitor care reprezintă sau sprijină interesele unui grup mai larg de investitori (de exemplu, un fond de pensii, un fond de investiții publice sau un fond fiduciar familial).
               
            
                  B85S
               
               
                  De asemenea, ar putea exista momente când entitatea are, temporar, un singur investitor. De exemplu, o entitate de investiții poate avea numai un singur investitor atunci când entitatea:
                  
                              (a)
                           
                           
                              se află în perioada sa inițială de ofertare, care nu a expirat, iar entitatea își identifică în mod activ investitorii adecvați;
                           
                        
                              (b)
                           
                           
                              nu a identificat încă investitori adecvați pentru a înlocui participațiile în capitalurile proprii care au fost recuperate sau
                           
                        
                              (c)
                           
                           
                              este în curs de lichidare.
                           
                        
            
         Investitori neafiliați
      
      
                  B85T
               
               
                  De obicei, o entitate de investiții are mai mulți investitori care nu sunt părți afiliate (astfel cum sunt definite în IAS 24) entității sau altor membri ai grupului care conține entitatea. Faptul de a avea investitori neafiliați ar reduce probabilitatea ca entitatea sau ceilalți membri ai grupului care conține entitatea să obțină alte beneficii decât creșterea valorii capitalului sau veniturile din investiții (a se vedea punctul B85I).
               
            
                  B85U
               
               
                  Cu toate acestea, o entitate se poate totuși califica drept o entitate de investiții, chiar dacă investitorii săi sunt afiliați entității. De exemplu, o entitate de investiții poate institui, pentru un grup de angajați ai săi (cum ar fi personalul-cheie din conducere) sau pentru un alt investitor (alți investitori) care constituie părți afiliate, un fond „paralel” separat/distinct ce reflectă investițiile fondurilor de investiții principale ale entității. Acest fond „paralel” poate fi considerat drept entitate de investiții, chiar dacă toți investitorii săi sunt părți afiliate.
               
            
         Participații în capitalurile proprii
      
      
                  B85V
               
               
                  În general, o entitate de investiții este o entitate juridică distinctă, dar acest lucru nu este obligatoriu. Participațiile în capitalurile proprii ale unei entități de investiții sunt, de regulă, sub forma unor capitaluri proprii sau a unor interese similare (de exemplu, interese parteneriale), cărora le sunt atribuite cote proporționale din activele nete ale entității de investiții. Cu toate acestea, faptul de a avea diferite categorii de investitori, dintre care unele au drepturi numai la o anumită investiție sau la anumite grupuri de investiții sau care au cote proporționale diferite din activele nete, nu împiedică o entitate să fie entitate de investiții.
               
            
                  B85W
               
               
                  În plus, o entitate care are participații semnificative în capitalurile proprii sub formă de creanță care, în conformitate cu alte IFRS-uri aplicabile, nu corespunde definiției capitalurilor proprii, poate totuși să se califice drept o entitate de investiții, cu condiția ca titularii creanțelor să fie expuși rentabilității variabile în urma modificărilor valorii juste a activelor nete ale entității.
               
            În anexa B, se adaugă un titlu și punctele B100–B101.
      CONTABILIZAREA UNEI MODIFICĂRI A STATUTULUI ENTITĂȚII DE INVESTIȚII
      
                  B100
               
               
                  Atunci când o entitate încetează să mai fie o entitate de investiții, aceasta trebuie să aplice IFRS 3 oricărei filiale care a fost anterior evaluată la valoarea justă prin profit sau pierdere în conformitate cu punctul 31. Data modificării statutului este data presupusă a achiziției. Valoarea justă a filialei la data presupusă a achiziției trebuie să reprezinte contrapartida presupusă transferată la evaluarea oricărui fond comercial sau câștig în urma unei cumpărări în condiții avantajoase care decurge din presupusa achiziție. Toate filialele trebuie să fie consolidate în conformitate cu punctele 19–24 din prezentul IFRS de la data modificării statutului.
               
            
                  B101
               
               
                  Atunci când o entitate devine o entitate de investiții, aceasta încetează să își consolideze filialele la data modificării statutului, cu excepția cazului în care o filială trebuie să continue să fie consolidată în conformitate cu punctul 32. Entitatea de investiții trebuie să aplice cerințele de la punctele 25 și 26 acelor filiale pe care încetează să le consolideze ca și cum pierduse controlul asupra acelor filiale la acea dată.
               
            În anexa C, se adaugă un nou punct - C1B.
      
                  C1B
               
               
                  Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele 2, 4, C2A, C6A și anexa A și a adăugat punctele 27–33, B85A–B85W, B100–B101 și C3A-C3F. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Se permite aplicarea înainte de această dată. În cazul în care o entitate aplică aceste amendamente mai devreme, aceasta trebuie să facă cunoscut acest fapt și să aplice toate amendamentele incluse în documentul Entități de investiții în același timp.
               
            În anexa C, se modifică punctul C2A.
      
                  C2A
               
               
                  Fără a aduce atingere cerințelor de la punctul 28 din IAS 8, atunci când prezentul IFRS este aplicat pentru prima dată, și, ulterior, când amendamentele din documentul Entități de investiții aduse prezentului IFRS se aplică pentru prima dată, o entitate nu trebuie să prezinte decât informațiile cantitative prevăzute la punctul 28 litera (f) din IAS 8 pentru perioada anuală care a precedat data aplicării inițiale a prezentului IFRS („perioada imediat precedentă”). O entitate poate, de asemenea, să prezinte aceste informații pentru perioada curentă sau pentru perioade comparative anterioare, dar nu este obligată să facă acest lucru.
               
            În anexa C, se adaugă punctele noi C3A–C3F.
      
                  C3A
               
               
                  La data aplicării inițiale, o entitate trebuie să evalueze dacă este o entitate de investiții pe baza faptelor și a circumstanțelor existente la acea dată. În cazul în care, la data aplicării inițiale, o entitate concluzionează că este o entitate de investiții, trebuie să aplice cerințele de la punctele C3B–C3F, în locul celor de la punctele C5-C5A.
               
            
                  C3B
               
               
                  Cu excepția cazului în care o filială care este consolidată în conformitate cu punctul 32 (pentru care se aplică punctele C3 și C6 sau punctele C4–C4C, în funcție de relevanța lor), o entitate de investiții trebuie să își măsoare investiția în fiecare filială la valoarea justă prin profit sau pierdere ca și cum cerințele prezentului IFRS ar fi fost întotdeauna în vigoare. Entitatea de investiții trebuie să ajusteze retroactiv atât perioada anuală imediat precedentă datei aplicării inițiale, cât și capitalul propriu la începutul perioadei imediat precedente, pentru orice diferență dintre:
                  
                              (a)
                           
                           
                              valoarea contabilă anterioară a filialei și
                           
                        
                              (b)
                           
                           
                              valoarea justă a investiției realizate de entitatea de investiții în filială.
                           
                        Valoarea cumulată a oricăror ajustări ale valorii juste recunoscută anterior în alte elemente ale rezultatului global trebuie să fie transferată în rezultatele reportate la începutul perioadei anuale imediat precedente datei aplicării inițiale.
               
            
                  C3C
               
               
                  Înainte de data adoptării IFRS 13 Evaluarea la valoarea justă, o entitate de investiții trebuie să utilizeze sumele corespunzătoare valorii juste care au fost raportate anterior către investitori sau către conducere în cazul în care aceste sume reprezintă suma pentru care investiția ar fi putut fi schimbată între părți interesate și în cunoștință de cauză, în cadrul unei tranzacții desfășurate în condiții obiective la data evaluării.
               
            
                  C3D
               
               
                  Dacă evaluarea unei investiții într-o filială în conformitate cu punctele C3B–C3C este imposibilă (conform definiției din IAS 8), o entitate de investiții trebuie să aplice cerințele prezentului IFRS la începutul primei perioade pentru care este posibilă aplicarea punctelor C3B–C3C, care poate fi perioada curentă. Investitorul trebuie să ajusteze retroactiv perioada anuală imediat precedentă datei aplicării inițiale, cu excepția cazului în care începutul primei perioade pentru care este posibilă aplicarea prezentului punct este perioada curentă. În acest caz, ajustarea la capitalurile proprii trebuie recunoscută la începutul perioadei curente.
               
            
                  C3E
               
               
                  În cazul în care o entitate de investiții a renunțat la o investiție într-o filială sau a pierdut controlul asupra acesteia înainte de data aplicării inițiale a prezentului IFRS, entitatea de investiții nu este obligată să facă ajustări ale contabilizării anterioare pentru filiala respectivă.
               
            
                  C3F
               
               
                  Dacă perioada în care o entitate aplică amendamentele din documentul Entități de investiții este ulterioară celei în care aceasta aplică IFRS 10 pentru prima dată, trimiterile la „data aplicării inițiale” de la punctele C3A–C3E se interpretează ca trimiteri la „începutul perioadei anuale de raportare pentru care amendamentele din documentul Entități de investiții (Amendamente la IFRS 10, IFRS 12 și IAS 27), publicate în octombrie 2012, sunt aplicate pentru prima dată”.
               
            În anexa C, se modifică punctul C6A.
      
                  C6A
               
               
                  Fără a se aduce atingere trimiterilor la perioada anuală care precedă data aplicării inițiale („perioada imediat precedentă”) de la punctele C3B–C5A, o entitate poate prezenta, de asemenea, informații comparative ajustate pentru alte perioade anterioare prezentate, dar nu este obligată să facă acest lucru. În cazul în care o entitate prezintă informații comparative ajustate pentru alte perioade anterioare, toate trimiterile la „perioada imediat precedentă” de la punctele C3B–C5A se interpretează ca trimiteri la „prima perioadă comparativă ajustată prezentată”.
               
            
         Apendice
         
            Amendamente corelate la alte standarde
         
         
            În prezentul apendice sunt stabilite amendamente la alte standarde, care sunt o consecință a publicării de către IASB a documentului Entități de investiții (Amendamente la IFRS 10, IFRS 12 și IAS 27). O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice toate amendamentele incluse în documentul Entități de investiții în același timp. La punctele modificate, textul nou este subliniat, iar textul eliminat este tăiat.
         
         
            IFRS 1 Adoptarea pentru prima dată a Standardelor Internaționale de Raportare Financiară
            
         
         Se adaugă punctul 39T
         
                     39T
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele D16, D17 și anexa C și a adăugat un titlu și punctele E6–E7. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în documentul Entități de investiții în același timp.
                  
               Anexa C se modifică.
         
            Prezenta anexă este parte integrantă din IFRS. O entitate trebuie să aplice următoarele cerințe pentru combinările de întreprinderi pe care le-a recunoscut înainte de data trecerii la IFRS-uri. Prezenta anexă ar trebui să se aplice numai pentru combinările de întreprinderi din domeniul de aplicare al IFRS 3 Combinări de întreprinderi.
         În anexa D, se modifică punctele D16 și D17.
         
                     D16
                  
                  
                     Dacă o filială devine o entitate care adoptă pentru prima dată IFRS-urile mai târziu decât societatea-mamă, în situațiile sale financiare ea trebuie să evalueze activele și datoriile sale fie:
                     
                                 (a)
                              
                              
                                 la valorile contabile care ar fi incluse în situațiile financiare consolidate ale societății-mamă, pe baza datei de trecere a societății-mamă la IFRS-uri, dacă nu au fost făcute ajustări pentru procedurile de consolidare și pentru efectele combinării de întreprinderi în cursul cărora societatea-mamă a dobândit filiala (această opțiune nu este disponibilă pentru o filială a unei entități de investiții, astfel cum este definită în IFRS 10, în cazul căreia este necesar să fie evaluată la valoarea justă prin profit sau pierdere) sau
                              
                           
                                 (b)
                              
                              
                                 …
                              
                           
               
                     D17
                  
                  
                     Totuși, dacă o entitate devine o entitate care adoptă pentru prima dată IFRS-urile mai târziu decât filiala sa (sau entitatea asociată sau asocierea în participație), ea va evalua în situațiile sale financiare consolidate activele și datoriile filialei (sau ale entității asociate ori ale asocierii în participație) la aceleași valori contabile ca în situațiile financiare ale filialei (sau ale entității asociate ori ale asocierii în participație), după efectuarea ajustărilor pentru consolidare și a ajustărilor contabile ale capitalurilor proprii și ale celor pentru efectele combinării de întreprinderi în cursul căreia entitatea a dobândit filiala. Fără a se aduce atingere acestei cerințe, o entitate-mamă care nu efectuează investiții nu trebuie să aplice excepția de la consolidare care este utilizată de către orice filială care este entitate de investiții. …
                  
               În anexa E, după punctul E5, se adaugă un titlu și punctele E6–E7.
         
            Entități de investiții
         
         
                     E6
                  
                  
                     O entitate care este o societate-mamă și care adoptă pentru prima dată IFRS-urile trebuie să evalueze dacă este o entitate de investiții, astfel cum este definită în IFRS 10, pe baza faptelor și a circumstanțelor existente la data trecerii la IFRS-uri.
                  
               
                     E7
                  
                  
                     O entitate care este entitate de investiții și care adoptă pentru prima dată IFRS-urile, astfel cum este definită în IFRS 10, poate aplica dispozițiile tranzitorii de la punctele C3C–C3D din IFRS 10 și de la punctele 18C-18G din IAS 27 dacă primele sale situații financiare IFRS sunt pentru o perioadă anuală care se termină la 31 decembrie 2014 sau înainte de această dată. Trimiterile, de la punctele respective, la perioada anuală care precede imediat data aplicării inițiale se interpretează ca trimiteri la prima perioadă anuală prezentată. În mod corespunzător, trimiterile de la aceste puncte se interpretează ca trimiteri la data trecerii la IFRS-uri.
                  
               
            IFRS 3 Combinări de întreprinderi
            
         
         Se modifică punctul 7 și se adaugă punctele 2A și 64G.
         
                     2A
                  
                  
                     Cerințele prezentului standard nu se aplică achiziționării de către o entitate de investiții, astfel cum este definită în IFRS 10 Situații financiare consolidate, a unei investiții într-o filială care trebuie să fie evaluată la valoarea justă prin profit sau pierdere.
                  
               
                     7
                  
                  
                     Îndrumările din IFRS 10 trebuie folosite pentru identificarea dobânditorului …
                  
               
                     64G
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctul 7 și a adăugat punctul 2A. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice, în același timp, și toate amendamentele incluse în documentul Entități de investiții.
                  
               
            IFRS 7 Instrumente financiare: informații de furnizat
            
         
         Se modifică punctul 3 și se adaugă punctul 44X.
         
                     3
                  
                  
                     Prezentul IFRS trebuie aplicat de toate entitățile pentru toate tipurile de instrumente financiare, cu excepția:
                     
                                 (a)
                              
                              
                                 acelor interese deținute în filiale, entități asociate sau asocieri în participație care sunt contabilizate în conformitate cu IFRS 10 Situații financiare consolidate, IAS 27 Situații financiare individuale sau IAS 28 Investiții în entitățile asociate și asocierile în participație. Totuși, în unele cazuri, IFRS 10, IAS 27 sau IAS 28 impun sau permit unei entități să contabilizeze un interes într-o filială, entitate asociată sau asociere în participație utilizând IFRS 9; în aceste cazuri, entitățile trebuie să aplice dispozițiile prezentului IFRS și, pentru acele participații evaluate la valoarea justă, dispozițiile IFRS 13 Evaluarea la valoarea justă. Entitățile trebuie să aplice, de asemenea, prezentul IFRS tuturor instrumentelor derivate aferente intereselor în filiale, entități asociate sau asocieri în participație, cu excepția cazului în care instrumentul derivat corespunde definiției unui instrument de capitaluri proprii din IAS 32;
                              
                           
               
                     44X
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctul 3. O entitate trebuie să aplice această modificare pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții în același timp.
                  
               
            IAS 7 Situația aferentă fluxurilor de trezorerie
            
         
         Se modifică punctele 42A și 42B și se adaugă punctele 40A și 58.
         
                     40A
                  
                  
                     O entitate de investiții, astfel cum este definită în IFRS 10 Situații financiare consolidate, nu trebuie să aplice punctul 40 litera (c) sau punctul 40 litera (d) în cazul unei investiții într-o filială care trebuie să fie evaluată la valoarea justă prin profit sau pierdere.
                  
               
                     42A
                  
                  
                     Fluxurile de trezorerie care rezultă din modificările participațiilor în capitalurile proprii deținute într-o filială care nu au drept rezultat o pierdere a controlului trebuie clasificate drept fluxuri de trezorerie din activități de finanțare, cu excepția cazului în care filiala este deținută de o entitate de investiții, astfel cum este definită în IFRS 10, și trebuie să fie evaluată la valoarea justă prin profit sau pierdere.
                  
               
                     42B
                  
                  
                     Modificările participațiilor în capitalurile proprii deținute într-o filială care nu au drept rezultat o pierdere a controlului, cum ar fi cumpărarea sau vânzarea ulterioară de către o societate-mamă a instrumentelor de capitaluri proprii ale filialei, sunt contabilizate drept tranzacții cu capitaluri proprii (a se vedea IFRS 10), cu excepția cazului în care filiala este deținută de o entitate de investiții și trebuie să fie evaluată la valoarea justă prin profit sau pierdere. În consecință, fluxurile de trezorerie rezultate sunt clasificate în același mod ca alte tranzacții cu proprietarii, descrise la punctul 17.
                  
               
                     58
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele 42A și 42B și a adăugat punctul 40A. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în documentul Entități de investiții în același timp.
                  
               
            IAS 12 Impozitul pe profit
            
         
         Se modifică punctele 58 și 68C și se adaugă punctul 98C.
         
                     58
                  
                  
                     Impozitul curent și cel amânat trebuie să fie recunoscute ca un venit sau ca o cheltuială și să fie incluse în profitul sau pierderea corespunzătoare perioadei, cu excepția cazului în care acel impozit apare din:
                     
                                 (a)
                              
                              
                                 …
                              
                           
                                 (b)
                              
                              
                                 o combinare de întreprinderi (alta decât achiziționarea de către o entitate de investiții, astfel cum este definită în IFRS 10 Situații financiare consolidate, a unei filiale care trebuie să fie evaluată la valoarea justă prin profit sau pierdere) (a se vedea punctele 66-68).
                              
                           
               
                     68C
                  
                  
                     După cum s-a menționat la punctul 68A, valoarea deducerii fiscale (sau deducerea fiscală viitoare estimată, evaluată în conformitate cu punctul 68B) poate fi diferită de cheltuiala cumulativă aferentă remunerației. Punctul 58 al standardului prevede ca impozitul curent și cel amânat să fie recunoscute ca un venit sau ca o cheltuială și să fie incluse în profitul sau pierderea corespunzătoare perioadei, cu excepția cazului în care acel impozit apare din (a) o tranzacție sau un eveniment care este recunoscut, în aceeași perioadă sau într-o perioadă diferită, în afara profitului sau pierderii, sau (b) o combinare de întreprinderi (alta decât achiziționarea de către o entitate de investiții a unei filiale care trebuie să fie evaluată la valoarea justă prin profit sau pierdere). Dacă valoarea deducerii fiscale (sau a deducerii fiscale viitoare estimate) depășește valoarea cheltuielilor cumulate aferente remunerației, acest lucru indică faptul că deducerea fiscală este legată nu numai de cheltuiala cu remunerația, ci și de un element de capitaluri proprii. În această situație, surplusul impozitului curent sau amânat aferent ar trebui recunoscut direct în capitalurile proprii.
                  
               
                     98C
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele 58 și 68C. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții în același timp.
                  
               
            IAS 24 Prezentarea informațiilor privind părțile afiliate
            
         
         Se modifică punctele 4 și 9 și se adaugă punctul 28B.
         
                     4
                  
                  
                     Soldurile scadente și tranzacțiile părților afiliate cu alte entități într-un grup sunt prezentate în situațiile financiare ale entității. Tranzacțiile cu părțile afiliate și soldurile scadente ale părților afiliate în interiorul grupului sunt eliminate, cu excepția acelora dintre o entitate de investiții și filialele sale evaluate la valoarea justă prin profit sau pierdere, în timpul întocmirii situațiilor financiare consolidate ale grupului.
                  
               
                     
                        9
                     
                  
                  
                     Termenii „control” și „entitate de investiții”, „control comun” și „influență semnificativă“ sunt definiți în IFRS 10, IFRS 11 Acorduri comune și, respectiv, în IAS 28 Investiții în entitățile asociate și asocierile în participație și sunt utilizate în prezentul standard cu sensul prevăzut în aceste IFRS-uri.
                  
               
                     28B
                  
                  
                     Documentul Entități de investiție (Amendamente la IFRS 10, IFRS 12 și IAS 27), publicat în octombrie 2012, a modificat punctele 4 și 9. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiile din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții, în același timp.
                  
               
            IAS 32 Instrumente financiare: prezentare
            
         
         Se modifică punctul 4 și se adaugă punctul 97N.
         
                     4
                  
                  
                     Prezentul standard trebuie să fie aplicat de către toate entitățile pentru toate tipurile de instrumente financiare, cu excepția:
                     
                                 (a)
                              
                              
                                 acelor interese deținute în filiale, entități asociate sau asocieri în participație care sunt contabilizate în conformitate cu IFRS 10 Situații financiare consolidate, IAS 27 Situații financiare individuale sau IAS 28 Investiții în entitățile asociate și asocierile în participație. Totuși, în unele cazuri, IFRS 10, IAS 27 sau IAS 28 impun sau permit unei entități să contabilizeze un interes într-o filială, entitate asociată sau asociere în participație utilizând IFRS 9; în aceste cazuri, entitățile trebuie să aplice prevederile prezentului standard. De asemenea, entitățile trebuie să aplice prezentul standard tuturor instrumentelor financiare derivate aferente intereselor în filiale, entități asociate sau asocieri în participație;
                              
                           
               
                     97N
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctul 4. O entitate trebuie să aplice această modificare pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții în același timp.
                  
               
            IAS 34 Raportarea financiară interimară
            
         
         Se modifică punctul 16A și se adaugă punctul 54. Textul nou este subliniat.
         
                     16A
                  
                  
                     Pe lângă prezentarea evenimentelor și tranzacțiilor semnificative în conformitate cu punctele 15-15C, o entitate trebuie să includă următoarele informații în notele la situațiile sale financiare interimare, dacă acestea nu au fost prezentate în altă parte în raportul financiar interimar. Informațiile trebuie raportate, în mod normal, de la începutul exercițiului până în prezent.
                     
                                 (a)
                              
                              
                                 …
                              
                           
                                 (k)
                              
                              
                                 în cazul entităților care devin sau care încetează să mai fie entități de investiții, astfel cum sunt definite în IFRS 10 Situații financiare consolidate, informațiile de furnizat prevăzute la punctul 9B din IFRS 12 Prezentarea informațiilor privind interesele în alte entități.
                              
                           
               
                     54
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a adăugat punctul 16A. O entitate trebuie să aplice această modificare pentru perioade anuale care încep la 1 ianuarie 2014. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții în același timp.
                  
               
            IAS 39 Instrumente financiare: recunoaștere și evaluare
            
         
         Se modifică punctele 2 și 80 și se adaugă punctul 103R.
         
                     2
                  
                  
                     Prezentul standard trebuie să fie aplicat de toate entitățile pentru toate tipurile de instrumente financiare, exceptând:
                     
                                 (a)
                              
                              
                                 acele interese în filiale, entități asociate și asocieri în participație care sunt contabilizate în conformitate cu IFRS 10 Situații financiare consolidate, IAS 27 Situații financiare individuale sau IAS 28 Investiții în entitățile asociate și asocierile în participație. Cu toate acestea, în unele cazuri, IFRS 10, IAS 27 sau IAS 28 impun sau permit unei entități să contabilizeze un interes într-o filială, entitate asociată sau asociere în participație în conformitate cu unele dintre dispozițiile prezentului standard sau cu toate aceste dispoziții. Entitățile trebuie să aplice, de asemenea, prezentul standard instrumentelor derivate legate de un interes într-o filială, entitate asociată sau asociere în participație, cu excepția cazului în care instrumentul derivat corespunde definiției unui instrument de capitaluri proprii al entității din IAS 32 Instrumente financiare: prezentare.
                              
                           
                                 (b)
                              
                              
                                 …
                              
                           
                                 (g)
                              
                              
                                 contractele forward dintre un dobânditor și un acționar vânzător pentru cumpărarea sau vânzarea unei entități dobândite care, la o dată viitoare de achiziție, va avea drept rezultat o combinare de întreprinderi ce se înscrie în domeniul de aplicare al IFRS 3 Combinări de întreprinderi. Termenul de contract forward nu trebuie să depășească o perioadă rezonabilă care este necesară, în mod normal, pentru a obține toate aprobările necesare și pentru finalizarea tranzacției.
                              
                           
               
                     80
                  
                  
                     Prin urmare, contabilitatea de acoperire împotriva riscurilor poate fi aplicată tranzacțiilor dintre entități din același grup doar în situațiile financiare individuale sau separate ale acelor entități, și nu în situațiile financiare consolidate ale grupului, cu excepția situațiilor financiare consolidate ale unei entități de investiții, astfel cum este definită în IFRS 10, în acest caz tranzacțiile dintre o entitate de investiții și filialele sale evaluate la valoarea justă prin profit sau pierdere nefiind eliminate în situațiile financiare consolidate. …
                  
               
                     103R
                  
                  
                     Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele 2 și 80. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Aplicarea dispozițiilor din documentul Entități de investiții mai devreme este permisă. În cazul în care o entitate aplică aceste amendamente mai devreme, ea trebuie să aplice și toate amendamentele incluse în Entități de investiții în același timp.
                  
               
      
         Amendamente la IFRS 12 Prezentarea informațiilor privind interesele în alte entități
         
      
      Se modifică punctul 2.
      
                  2
               
               
                  Pentru a îndeplini obiectivul de la punctul 1, o entitate trebuie să prezinte:
                  
                              (a)
                           
                           
                              raționamentele și ipotezele semnificative pe care le-a efectuat pentru a stabili:
                              
                                          (i)
                                       
                                       
                                          natura interesului deținut într-o altă entitate sau într-un alt acord;
                                       
                                    
                                          (ii)
                                       
                                       
                                          tipul de acord comun în cadrul căruia deține un interes (punctele 7–9);
                                       
                                    
                                          (iii)
                                       
                                       
                                          dacă aceasta corespunde definiției unei entități de investiții, după caz (punctul 9A) și
                                       
                                    
                        
                              (b)
                           
                           
                              …
                           
                        
            După punctul 9, se adaugă un titlu și punctele 9A-9B.
      
         Statutul de entitate de investiții
      
      
                  
                     9A
                  
               
               
                  Atunci când o societate-mamă stabilește că este o entitate de investiții în conformitate cu punctul 27 din IFRS 10, entitatea de investiții trebuie să prezinte informații cu privire la raționamentele și ipotezele semnificative pe care le-a efectuat pentru a stabili că este o entitate de investiții. În cazul în care entitatea de investiții nu prezintă una sau mai multe dintre caracteristicile tipice ale unei entități de investiții (a se vedea punctul 28 din IFRS 10), aceasta trebuie să prezinte motivele pentru care a concluzionat că este totuși o entitate de investiții.
               
            
                  9B
               
               
                  Atunci când o entitate devine sau încetează să mai fie o entitate de investiții, trebuie să indice schimbarea statutului de entitate de investiții și motivele schimbării. În plus, o entitate care devine o entitate de investiții trebuie să prezinte efectul schimbării statutului asupra situațiilor financiare pentru perioada prezentată, inclusiv:
                  
                              (a)
                           
                           
                              valoarea justă totală, începând cu data schimbării statutului, a filialelor care încetează să fie consolidate;
                           
                        
                              (b)
                           
                           
                              câștigul sau pierderea totală, dacă există, calculată în conformitate cu punctul B101 din IFRS 10 și
                           
                        
                              (c)
                           
                           
                              elementul (elementele) din profit sau pierdere, în care sunt recunoscute câștigul sau pierderea (dacă nu sunt prezentate separat).
                           
                        
            După punctul 19, se adaugă un titlu și punctele 19A-19G.
      INTERESE ÎN FILIALE NECONSOLIDATE (ENTITĂȚI DE INVESTIȚII)
      
                  19A
               
               
                  O entitate de investiții care, în conformitate cu IFRS 10, trebuie să aplice excepția de la consolidare și, în loc, trebuie să își contabilizeze investiția într-o filială la valoarea justă prin profit sau pierdere, trebuie să prezinte acest fapt.
               
            
                  19B
               
               
                  Pentru fiecare filială neconsolidată, o entitate de investiții trebuie să prezinte:
                  
                              (a)
                           
                           
                              denumirea filialei;
                           
                        
                              (b)
                           
                           
                              sediul social (și țara de înregistrare, dacă este diferită de sediul social) al filialei și
                           
                        
                              (c)
                           
                           
                              procentul de participații în capitalurile proprii deținute de entitatea de investiții și, dacă există diferențe, procentul de drepturi de vot deținute.
                           
                        
            
                  19C
               
               
                  În cazul în care o entitate de investiții este societatea-mamă a unei alte entități de investiții, societatea-mamă trebuie să prezinte, de asemenea, informațiile prevăzute la punctul 19B literele (a)–(c) pentru investițiile care sunt controlate de filiala entității de investiții. Prezentarea de informații poate fi asigurată prin includerea, în situațiile financiare ale societății-mamă, a situațiilor financiare ale filialei (sau ale filialelor) care conțin informațiile de mai sus.
               
            
                  19D
               
               
                  O entitate de investiții trebuie să prezinte:
                  
                              (a)
                           
                           
                              natura și amploarea oricăror restricții semnificative (de exemplu, cele rezultând din acorduri de împrumut, dispoziții de reglementare sau angajamente contractuale) privind capacitatea unei filiale neconsolidate de a transfera fonduri către entitatea de investiții sub formă de dividende în numerar sau de a rambursa împrumuturi sau avansuri acordate filialei neconsolidate de către entitatea de investiții și
                           
                        
                              (b)
                           
                           
                              orice angajamente sau intenții curente de a furniza sprijin financiar sau de altă natură unei filiale neconsolidate, inclusiv angajamentele sau intențiile de a oferi asistență filialei în vederea obținerii de sprijin financiar.
                           
                        
            
                  19E
               
               
                  În cazul în care, în timpul perioadei de raportare, o entitate de investiții sau oricare dintre filialele sale a furnizat, fără a avea o obligație contractuală în acest sens, sprijin financiar sau de altă natură unei filiale neconsolidate (de exemplu, cumpărând active sau instrumente emise de filială sau oferind asistență filialei în vederea obținerii de sprijin financiar), entitatea trebuie să prezinte:
                  
                              (a)
                           
                           
                              tipul și valoarea sprijinului furnizat pentru fiecare filială neconsolidată și
                           
                        
                              (b)
                           
                           
                              motivele pentru care a furnizat sprijinul respectiv.
                           
                        
            
                  19F
               
               
                  O entitate de investiții trebuie să prezinte informații referitoare la orice angajament contractual care ar putea obliga entitatea sau filialele neconsolidate ale acesteia să furnizeze sprijin financiar unei entități controlate, structurate și neconsolidate, inclusiv referitoare la evenimente sau circumstanțe care ar putea expune entitatea raportoare la o pierdere (de exemplu, angajamente de furnizare de lichiditate sau factori de influențare a ratingului de credit, asociați cu obligații de a cumpăra active ale entității structurate sau de a furniza sprijin financiar).
               
            
                  19G
               
               
                  În cazul în care, pe parcursul perioadei de raportare, o entitate de investiții sau oricare dintre filialele neconsolidate ale acesteia a furnizat, fără a avea o obligație contractuală în acest sens, sprijin financiar sau de altă natură unei entități structurate neconsolidate pe care entitatea de investiții nu o controla și în cazul în care furnizarea de sprijin a avut ca rezultat exercitarea unui control de către entitatea de investiții asupra entității structurate, entitatea de investiții trebuie să prezinte o explicație cu privire la factorii relevanți care au determinat-o să ia decizia de a acorda acest sprijin.
               
            După punctul 21, se adaugă punctul 21A.
      
                  21A
               
               
                  O entitate de investiții nu este obligată să prezinte informațiile prevăzute la punctul 21 literele (b) și (c).
               
            După punctul 25, se adaugă punctul 25A.
      
                  25A
               
               
                  O entitate de investiții nu este obligată să prezinte informațiile prevăzute la punctul 24 pentru o entitate structurată neconsolidată, pe care o controlează și pentru care prezintă informațiile prevăzute la punctele 19A–19G.
               
            În anexa A, se adaugă un termen.
      Următorii termeni sunt definiți în IAS 27 (astfel cum a fost modificat în 2011), IAS 28 (astfel cum a fost modificat în 2011), IFRS 10 și IFRS 11 Acorduri comune și sunt utilizați în prezentul IFRS cu semnificațiile menționate în respectivele IFRS-uri:
      
                  —
               
               
                  entitate asociată
               
            
                  —
               
               
                  situații financiare consolidate
               
            
                  —
               
               
                  controlul asupra unei entități
               
            
                  —
               
               
                  metoda punerii în echivalență
               
            
                  —
               
               
                  grup
               
            
                  —
               
               
                  entitate de investiții
               
            
                  —
               
               
                  acord comun
               
            
                  —
               
               
                  …
               
            În anexa C, se adaugă punctul C1B.
      
                  C1B
               
               
                  Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctul 2 și anexa A și a adăugat punctele 9A-9B, 19A–19G, 21A și 25A. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Adoptarea mai devreme a acestora este permisă. În cazul în care o entitate aplică aceste amendamente mai devreme, entitatea trebuie să facă cunoscut acest fapt și să aplice toate amendamentele incluse în documentul Entități de investiții în același timp.
               
            
         Amendamente la IAS 27 Situații financiare individuale
         
      
      Se modifică punctele 5-6.
      
                  5
               
               
                  Următorii termeni sunt definiți în anexa A la IFRS 10 Situații financiare consolidate, în anexa A la IFRS 11 Acorduri comune și la punctul 3 din IAS 28 Investiții în entitățile asociate și asocierile în participație:
                  
                              —
                           
                           
                              entitate asociată
                           
                        
                              —
                           
                           
                              control asupra unei entități în care s-a investit
                           
                        
                              —
                           
                           
                              grup
                           
                        
                              —
                           
                           
                              entitate de investiții
                           
                        
                              —
                           
                           
                              control comun
                           
                        
                              —
                           
                           
                              …
                           
                        
            
                  6
               
               
                  Situațiile financiare individuale sunt cele prezentate în plus față de situațiile financiare consolidate sau în plus față de situațiile financiare în care investițiile în entități asociate sau asocieri în participație sunt contabilizate prin metoda punerii în echivalență, în alte condiții decât cele stabilite la punctele 8-8A. Situațiile financiare individuale nu trebuie să fie anexate la aceste situații sau să le însoțească.
               
            După punctul 8, se adaugă punctul 8A.
      
                  8A
               
               
                  O entitate de investiții căreia i se cere, în cursul perioadei curente și în toate perioadele comparative prezentate, să aplice excepția de la consolidare pentru toate filialele sale, în conformitate cu punctul 31 din IFRS 10, prezintă situații financiare individuale drept singurele sale situații financiare.
               
            După punctul 11, se adaugă punctele 11A-11B.
      
                  11A
               
               
                  Dacă o societate-mamă trebuie, în conformitate cu punctul 31 din IFRS 10, să își evalueze investiția într-o filială la valoarea justă prin profit sau pierdere în conformitate cu IFRS 9, aceasta trebuie, de asemenea, să își contabilizeze investiția într-o filială în același mod în situațiile sale financiare individuale.
               
            
                  11B
               
               
                  Atunci când o societate-mamă încetează să mai fie o entitate de investiții sau devine o entitate de investiții, aceasta trebuie să contabilizeze schimbarea de la data la care a avut loc schimbarea statutului, după cum urmează:
                  
                              (a)
                           
                           
                              atunci când o entitate încetează să mai fie o entitate de investiții, entitatea, în conformitate cu punctul 10, trebuie:
                              
                                          (i)
                                       
                                       
                                          să contabilizeze la cost o investiție într-o filială, valoarea justă a filialei la data schimbării statutului trebuind să fie utilizată drept costul presupus la acea dată sau
                                       
                                    
                                          (ii)
                                       
                                       
                                          să continue să contabilizeze o investiție într-o filială în conformitate cu IFRS 9;
                                       
                                    
                        
                              (b)
                           
                           
                              atunci când o entitate devine o entitate de investiții, aceasta trebuie să contabilizeze o investiție într-o filială la valoarea justă prin profit sau pierdere, în conformitate cu IFRS 9. Diferența dintre valoarea contabilă anterioară a filialei și valoarea sa justă la data schimbării statutului investitorului trebuie să fie recunoscută ca un câștig sau ca o pierdere în profit sau pierdere. Valoarea cumulată a oricărei ajustări a valorii juste recunoscute anterior în alte elemente ale rezultatului global aferent acestor filiale trebuie tratată ca și cum entitatea de investiții ar fi cedat filialele respective la data schimbării statutului.
                           
                        
            După punctul 16, se adaugă punctul 16A.
      
                  
                     16A
                  
               
               
                  Atunci când o entitate de investiții care este o societate-mamă (alta decât cea vizată la punctul 16) întocmește, în conformitate cu punctul 8A, situații financiare individuale drept singurele sale situații financiare, entitatea trebuie să prezinte acest fapt. Entitatea de investiții trebuie să prezinte, de asemenea, informațiile referitoare la entități de investiții care sunt prevăzute de IFRS 12 Prezentarea informațiilor privind interesele în alte entități.
               
            Se modifică punctul 17.
      
                  
                     17
                  
               
               
                  Atunci când o societate-mamă (alta decât cea prezentată la punctele 16 și 16A) sau un investitor care exercită un control comun sau o influență semnificativă asupra unei entități în care s-a investit întocmește situații financiare individuale, societatea-mamă sau investitorul trebuie să precizeze care sunt situațiile financiare întocmite în conformitate cu IFRS 10, IFRS 11 sau IAS 28 (astfel cum a fost modificat în 2011) la care se referă. Societatea-mamă sau investitorul trebuie să prezinte, de asemenea, în situațiile sale financiare individuale:
                  
                              
                                 (a)
                              
                           
                           
                              
                                 …
                              
                           
                        
            Se modifică punctul 18.
      
                  18
               
               
                  …Dacă o entitate aplică prezentul standard mai devreme, entitatea trebuie să prezinte acest fapt și trebuie să aplice concomitent IFRS 10, IFRS 11, IFRS 12 și IAS 28 (astfel cum a fost modificat în 2011).
               
            După punctul 18, se adaugă punctele 18A-18I.
      
                  18A
               
               
                  Documentul Entități de investiții (Amendamente la IFRS 10, IFRS 12 și IAS 27), publicat în octombrie 2012, a modificat punctele 5, 6, 17 și 18 și a adăugat punctele 8A, 11A, 11B, 16A și 18B–18I. O entitate trebuie să aplice amendamentele respective pentru perioade anuale care încep la 1 ianuarie 2014 sau ulterior. Adoptarea mai devreme a acestora este permisă. În cazul în care o entitate aplică aceste amendamente mai devreme, entitatea trebuie să facă cunoscut acest fapt și să aplice toate amendamentele incluse în documentul Entități de investiții în același timp.
               
            
                  18B
               
               
                  În cazul în care, la data aplicării inițiale a amendamentelor din documentul Entități de investiții (care, în sensul prezentului IFRS, este începutul perioadei anuale de raportare pentru care aceste amendamente sunt aplicate pentru prima dată), o societate-mamă concluzionează că este o entitate de investiții, ea trebuie să aplice punctele 18C–18I pentru investiția sa într-o filială.
               
            
                  18C
               
               
                  La data aplicării inițiale, o entitate de investiții care, anterior, și-a evaluat la cost investiția într-o filială trebuie, în schimb, să evalueze investiția respectivă la valoarea justă prin profit sau pierdere ca și cum cerințele prezentului IFRS ar fi fost întotdeauna în vigoare. Entitatea de investiții trebuie să ajusteze retroactiv perioada anuală imediat precedentă datei aplicării inițiale și trebuie să ajusteze rezultatele reportate la începutul perioadei imediat precedente pentru orice diferență dintre:
                  
                              (a)
                           
                           
                              valoarea contabilă anterioară a investiției și
                           
                        
                              (b)
                           
                           
                              valoarea justă a investiției realizate de investitor în filială.
                           
                        
            
                  18D
               
               
                  La data aplicării inițiale, o entitate de investiții care și-a evaluat anterior investiția într-o filială la valoarea justă prin alte elemente ale rezultatului global trebuie să continue să evalueze investiția respectivă la valoarea justă. Valoarea cumulată a oricărei ajustări a valorii juste recunoscută anterior în alte elemente ale rezultatului global trebuie să fie transferate în rezultatul reportat la începutul perioadei anuale imediat precedente datei aplicării inițiale.
               
            
                  18E
               
               
                  La data aplicării inițiale, o entitate de investiții nu trebuie să facă ajustări ale contabilizării anterioare pentru un interes într-o filială pe care, în prealabil, o alesese pentru a o evalua la valoarea justă prin profit sau pierdere în conformitate cu IFRS 9, astfel cum se permite la punctul 10.
               
            
                  18F
               
               
                  Înainte de data adoptării IFRS 13 Evaluare la valoarea justă, o entitate de investiții trebuie să utilizeze sumele corespunzătoare valorii juste raportate anterior către investitori sau către conducere, în cazul în care aceste sume reprezintă suma pentru care investiția ar fi putut fi schimbată între părți interesate și în cunoștință de cauză, în cadrul unei tranzacții desfășurate în condiții obiective la data evaluării.
               
            
                  18G
               
               
                  Dacă evaluarea investiției în filială în conformitate cu punctele 18C–18 F este imposibilă (conform definiției din IAS 8 Politici contabile, modificări ale estimărilor contabile și erori), o entitate de investiții trebuie să aplice dispozițiile prezentului IFRS la începutul primei perioade pentru care este posibilă aplicarea punctelor 18C–18F, care ar putea fi perioada curentă. Investitorul trebuie să ajusteze retroactiv perioada anuală imediat precedentă datei aplicării inițiale, cu excepția cazului în care începutul primei perioade pentru care este posibilă aplicarea prezentului punct este perioada curentă. În cazul în care data la care este posibil ca entitatea de investiții să evalueze valoarea justă a filialei este anterioară începutului perioadei imediat precedente, investitorul trebuie să își ajusteze capitalurile proprii la începutul perioadei imediat precedente pentru orice diferență dintre:
                  
                              (a)
                           
                           
                              valoarea contabilă anterioară a investiției și
                           
                        
                              (b)
                           
                           
                              valoarea justă a investiției realizate de investitor în filială.
                           
                        Dacă prima perioadă pentru care este posibilă aplicarea prezentului punct este perioada curentă, ajustarea capitalurilor proprii trebuie să fie recunoscută la începutul perioadei curente.
               
            
                  18H
               
               
                  În cazul în care o entitate de investiții a renunțat la o investiție într-o filială sau a pierdut controlul asupra acesteia înainte de data aplicării inițiale a amendamentelor din documentul Entități de investiții, entitatea de investiții nu este obligată să facă ajustări ale contabilizării anterioare pentru investiția respectivă.
               
            
                  18I
               
               
                  Fără a se aduce atingere trimiterilor la perioada anuală imediat precedentă datei aplicării inițiale („perioada imediat precedentă”) de la punctele 18C–18G, o entitate poate, de asemenea, să prezinte informații comparative ajustate pentru orice perioade anterioare prezentate, dar nu este obligată să facă acest lucru. În cazul în care o entitate prezintă informații comparative ajustate pentru o perioadă anterioară, toate trimiterile la „perioada imediat precedentă” de la punctele 18C–18G se interpretează ca trimiteri la „prima perioadă comparativă ajustată prezentată”. Dacă o entitate prezintă informații comparative neajustate pentru o perioadă anterioară, aceasta trebuie să identifice în mod clar informațiile care nu au fost ajustate, să precizeze că au fost pregătite pe baza unor norme diferite și să explice aceste norme.
               
            
         (1)  Punctul C7 din IFRS 10 Situații financiare consolidate stipulează: „Dacă o entitate aplică prezentul IFRS, dar nu aplică încă IFRS 9, orice referință la IFRS 9 din prezentul IFRS va fi interpretată ca referință la IAS 39 Instrumente financiare: recunoaștere și evaluare.”